Saps el que tens al centre?
10 juliol 2018

## Saps el que tens al centre?10 juliol 2018Última actualització: 14 juliol 2025

![](../gestion/img/_AO_5057-copia.jpg)  
  

La **regidora de Polítiques Econòmiques i d’Innovació (Comerç)**, **Alicia Izquierdo**, el **president de la Cooperativa de Comerciants del Centre Històric de Gandia**, **Pedro Izquierdo**, i **Gemma Garcia**, **membre de la directiva de la Cooperativa**, han presentat aquest matí en roda de premsa la campanya comercial “Summer 2018: ¿Sabes lo que tienes en el centro?” que s’iniciarà el dijous 12 i que pretén apropar als turistes al centre de Gandia. Entre altres activitats, la novetat serà l’allargament de l’horari comercial els dijous, per la qual cosa les tendes associades a la Cooperativa obriran a les 18:00 h i tancaran a les 22:00.

Segons ha expressat la regidora, “_és una campanya que vol recordar que el comerç a la ciutat de Gandia i al centre de la ciutat segueix obert i viu al llarg de l’estiu_”. A més, ha afegit que el “Summer 2018: ¿Sabes lo que tienes en el centro?” s’ha dissenyat “_des de la perspectiva d’una persona que viatja i que es programa tot allò que vol visitar en el seu destí_”.  D’aquesta manera, “_l’objectiu és que quan els turistes programen les seus vacances, una de les activitats que facen siga la de visitar el centre turístic de Gandia_”.

Per la seua banda, Garcia ha mencionat diverses activitats que es realitzaran entre els mesos de juliol i agost. Entre elles trobem la ruta de tapes dels dijous pel centre a partir de les 20:00 h “Destapa’t”, el “Festival polisònic” els divendres i dissabtes a les 22:30 h (del 27 de juliol al 18 d’agost), l’exposició “Memòria de la modernitat” a la Casa de la Marquesa, les “Nits al Palau”, activitats infantils i més sorpreses. A més, tots els dijous es realitzarà un sorteig de 100 € per a gastar en els comerços associats del Centre Històric. Totes aquestes activitats, junt a l’allargament de l’horari comercial, “_uniran gastronomia, cultura i compres en el centre de la ciutat_”, segons ha expressat Garcia.

El president de la Cooperativa de Comerciants del Centre Històric de Gandia ha explicat que “l_a campanya està motivada per un acord amb Trasmediterránea que repartirà follets a tota la gent que baixe del ferri per tal de que la gent sàpiga que en el centre hi ha tendes, hostaleria, cultura i una sèrie de coses que no es poden perdre_”. De la mateixa manera, les tendes associades repartiran informació sobre els trajectes de Trasmediterránea per a qualsevol persona interessada en visitar les illes Balears.

Els pamflets recullen la data i l’hora de les activitats i, a més, s’ha incorporat un mapa del centre en el que “_s’identifiquen els comerços i els pàrquings per a que la gent els tinga localitzats i sàpiga on anar_”, segons ha agregat Garcia. Respecte a l’aparcament, Pedro Izquierdo ha destacat també que els pàrquings “_són gratuïts si compres en una tenda associada a la Cooperativa de Comerços, ja que et donen un tiquet per a que et puga resultar gratis aparcar_”. Tots tres han estat d’acord en que visitar el Centre Històric de Gandia en estiu és possible i, per tant, han aprofitat per tal de motivar als turistes i ciutadans de la comarca a que acudisquen a gaudir del centre de la ciutat en estiu.